Sed Rêkxistî li Diyarbekirê Daxwaza Rawestandina Şerî Dikin
Rêkxistinên civakên sivîl li diyarbekirê bangewaza rawestandina şerê navbera PKK û arteşa Tirkîyê hate kirin
Ji aliyê sed rêkxistinên civakên sivîl yên Diyarbekirê bangewaziya rawestandina şerê navbera PKK û arteşa Tirkîyê hate kirin. Nûnerên sed rêxistinên sivîl û civakî ev sê rojin ji bo çareserkirina pirsa Kurdî kom dibin û daxwazên xwe bi encamnameyekî diyar kirin. Çend saziyên ku di vê bangewaziyê de cîh girtin ev in: Komeleya Karmendên Diyarbekirê, Odeya Pişesazî û Bazirganiya Diyarbekirê, Komeleyên Pişesaziyê û yên Ciwanên Karmend, Baroya Diyarbekirê, Komeleya Mafên Mirovan, Sendikaya Perwerdehiyê, Sendikaya Tendirustiyê, Odeya Dermanfiroşan, Odeyên Endazyaran, Odeya Bijîjkan, Kurdî Der, Enstituya Kurdî, Komeleya Nivîskarên Kurd, Komeleyên Çand û Hunerê, Cemiyeta Rojnamevanan, Koperatifa Jinan ya Baglerayê, Jinan Dayikên Aşitiyê, Sendikayên Karkerên Bajarvaniyan, Komeleyên Navçeyan. Daxuyaniya çapameniyê ji aliyê serokê Odeya Pişesazî û Bazirganiya Diyarbekirê (DTSO) Galip Ensarioglu ve hat xwendin. Di daxuyaniyê de hat diyar kirin ku ji destpêka komara Tirkîyê û heta îro pirsa Kurdî, pirsgirêkeka bingehine û her tim bi rêbazên dijî demokrasiyê di ser de çune. Ji ber hindê gelek êş û zar derketine holê. Herweha ev yek buye egera kêşeyên aborî,civakî, siyasî. Kesên xwediyê aqlê selîm in, xwediyê wijdan in, dexwaz dikin û bi dengê bilind dibêjin ku ev pirsgirêka civakî û dîrokî bi rêbazên zordestyê, qedexekirin û redkirinê her wiha bi politikayên opersayonî nayê çareserkirin. Em dibînin ku : -Di nav salekî de ji bo çareserkirina vê pirsa dîrokî gelek car derfet û fesrsend derketin holê lê mixabin ji ber ku tiştek nehate kirin ev fersend ber bi wunadbunê ve diçe. -Zagonên ku baweriya demokrasiyê bide civaka Tirkîyê nehat amade kirin. -Hê jî li pêşiya hizir û ramanên azad asteng hene ku ev yek jî nahêle ku pirsgirêka Kurdî bi azadî were nîqaş kirin. -Pergala bijartin û hilbijartinê hê jî henatiye sererastkirin. - Pêşnumeya guherina qanuna bingehin çareserkirina pirsa kurdî hêsan nake. - Girtina endamên grupên aşitiyê, zarok, siyasetmedarên Kurd, herweha parêzerên mafên mirovan buye egera tundutujî, şer û pevçunê. Ev geşedanên ha di civakê de li ser baweriya dahatuya aşitiyê xisareke mezin çêkiriye. Ji bo vê jî di daxuyaniyê de van dexwazan hatin kirin. -Divê tevekî operasyon werin rawestandin, PKK jî biryara bêçalaktiyê bide. -Ji bo çareseriyê, ji bo gelên welat di nav aşitî û azadiyê de bijîn, çi aliyên pirsgirêkê hene divê daxilê prosesê bibin. -Em bang li dewletê, hikumetê, parlamentoyê, partiyê opozisyonê dikin û dibêjin ku bila dev ji tevgerên nehesibandina aliyên çareserkirina pirsa kurdî berdin. Divê derhal iradeyeka tam nişan bidin û di qanuna bingehin de bi rêbazên demokratîk pirsgirêka Kurdî çareser bikin. -Ev saziyên ku mora xwe li binê vê daxuyaniyê xistine di wê baweriyêdene ku ev gavên werin avêtin dê rêya Tirkiyeyê li ber aşitiyê vebike, biratiyê bihêz bike, rojên xweş û ronî dê bine vî welatî. Em bang dikin ku her kes bi hestiyarî tevbigerin -Ji bo bêdengiya çekan, ji bo rêvekirina siyasetê çi bar bekeve ser milê me em em jê re amadene.